CELEX: 32018D0753
Language: et
Date: 2018-05-22 00:00:00
Title: Komisjoni otsus (EL) 2018/753, 22. mai 2018, millega kinnitatakse Iirimaa osalemine Euroopa Parlamendi ja nõukogu direktiivis 2013/33/EL, millega sätestatakse rahvusvahelise kaitse taotlejate vastuvõtu nõuded

23.5.2018   
            
            
               ET
            
            
               Euroopa Liidu Teataja
            
            
               L 126/8
            
         KOMISJONI OTSUS (EL) 2018/753,
   22. mai 2018,
   millega kinnitatakse Iirimaa osalemine Euroopa Parlamendi ja nõukogu direktiivis 2013/33/EL, millega sätestatakse rahvusvahelise kaitse taotlejate vastuvõtu nõuded
   EUROOPA KOMISJON,
   võttes arvesse Euroopa Liidu lepingule ja Euroopa Liidu toimimise lepingule lisatud protokolli nr 21 (Ühendkuningriigi ja Iirimaa seisukoha kohta vabadusel, turvalisusel ja õigusel rajaneva ala suhtes), eriti selle artiklit 4,
   võttes arvesse, et Iirimaa teatas oma soovist nõustuda Euroopa Parlamendi ja nõukogu 26. juuni 2013. aasta direktiiviga 2013/33/EL, millega sätestatakse rahvusvahelise kaitse taotlejate vastuvõtu nõuded, (1) ja olla sellega seotud,
   ning arvestades järgmist:
   
               (1)
            
            
               Direktiiv 2013/33/EL võeti vastu 26. juunil 2013. Liikmesriigid pidid direktiivi järgimiseks vajalikud õigus- ja haldusnormid jõustama 20. juuliks 2015.
            
         
               (2)
            
            
               Iirimaa teatas 24. jaanuari 2018. aasta kirjas soovist nõustuda direktiiviga 2013/33/EL ja olla sellega seotud.
            
         
               (3)
            
            
               Iirimaa edastas 20. veebruaril ning 4. ja 9. aprillil 2018 komisjonile õigusakti eelnõu, millega direktiiv 2013/33/EL võetakse siseriiklikku õigusesse. Eelnõu on ikka veel väljatöötamisel.
            
         
               (4)
            
            
               Kuna Iirimaa osalemise tingimused on täidetud, tuleks Iirimaa osalemine direktiivis 2013/33/EL Euroopa Liidu toimimise lepingu artikli 331 lõikes 1 sätestatud menetluse kohaselt kinnitada.
            
         
               (5)
            
            
               Selleks et Iirimaa saaks direktiivi 2013/33/EL järgimiseks vajaliku õigus- ja haldusnormide jõustamise menetluse lõpule viia, tuleb võtta üleminekumeetmeid. Kuna Iirimaal on kõnealuse direktiivi siseriiklikku õigusesse ülevõtmise eelnõu väljatöötamine selle vastuvõtmist silmas pidades jõudnud lõpujärku, on mõistlik nõuda Iirimaalt menetluse lõpuleviimist 30. juuniks 2018,
            
         ON VASTU VÕTNUD KÄESOLEVA OTSUSE:
   Artikkel 1
   1.   Iirimaa osalemine direktiivis 2013/33/EL kinnitatakse.
   2.   Direktiivi 2013/33/EL kohaldatakse Iirimaa suhtes kooskõlas käesoleva otsusega alates 24. maist 2018.
   Artikkel 2
   Iirimaa jõustab direktiivi 2013/33/EL järgimiseks vajalikud õigus- ja haldusnormid 30. juuniks 2018. Ta edastab nende õigus- ja haldusnormide teksti viivitamata komisjonile. Nendes normides või nende normide ametliku avaldamise korral nende juures tuleb esitada viide direktiivile 2013/33/EL. Sellise viitamise viisi näeb ette Iirimaa.
   Artikkel 3
   Käesolev otsus jõustub 24. mail 2018.
   
      Brüssel, 22. mai 2018
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 180, 29.6.2013, lk 96.